CELEX: 52016PC0113
Language: hu
Date: 2016-03-04
Title: Javaslat AZ EURÓPAI PARLAMENT ÉS A TANÁCS RENDELETE a 883/2013/EU, Euratom rendeletnek az Európai Csalás Elleni Hivatal (OLAF) Felügyelő Bizottságának titkársága tekintetében történő módosításáról

EURÓPAI BIZOTTSÁG
            Brüsszel, 2016.3.4.
            COM(2016) 113 final
            2016/0064(COD)
            Javaslat
            AZ EURÓPAI PARLAMENT ÉS A TANÁCS RENDELETE
            a 883/2013/EU, Euratom rendeletnek az Európai Csalás Elleni Hivatal (OLAF) Felügyelő Bizottságának titkársága tekintetében történő módosításáról
            
               
         
         
            
               INDOKOLÁS
            
            
            
               1.A JAVASLAT HÁTTERE
            
            
               A javaslat indokai és céljai
            
            
               
                  Az Európai Csalás Elleni Hivatal Felügyelő Bizottságát az Európai Csaláselleni Hivatal (OLAF) által lefolytatott vizsgálatokról szóló, 1999. május 25-i 1073/99/EK rendelet
                     1
                   hozta létre. A 2013. szeptember 11-i 883/2013/EU, Euratom rendelet
                     2
                   (az új OLAF-rendelet) 15. cikkének (1) bekezdése szerint a Felügyelő Bizottság „a Hivatal vizsgálati feladatköre ellátásának rendszeres nyomon követésével biztosítja, hogy a Hivatal független módon és megfelelően gyakorolja az e rendeletben ráruházott jogköröket” és „a főigazgató által ... rendelkezésre bocsátott információk alapján nyomon követi különösen az eljárási garanciák alkalmazásával és a vizsgálatok időtartamával kapcsolatos fejleményeket”. 
               
               
                  A Felügyelő Bizottság munkáját titkárság segíti. E titkársági feladatok ellátásáról jelenleg az OLAF gondoskodik az OLAF-rendelet 15. cikkének (8) bekezdésének megfelelően, mely szerint a Felügyelő Bizottság „titkársági feladatainak ellátásáról a Hivatal gondoskodik, a Felügyelő Bizottsággal szoros együttműködésben.” A rendelet 18. cikke szerint a Felügyelő Bizottság és a titkársága számára elkülönített költségvetési előirányzatok a Hivatal költségvetési sorának részét képezik és előírja, hogy a Hivatal létszámterve tartalmazza a Felügyelő Bizottság és titkárságának létszámtervét is. 
               
               
                  Azonban a közelmúltban aggályok fogalmazódtak meg esetleges összeférhetetlenségekkel kapcsolatban, és felerősödtek a Felügyelő Bizottság költségvetésének és titkárságának irányításával kapcsolatban nagyobb jogi függetlenséget követelő hangok. Ezért a Felügyelő Bizottság a 2013-as és 2014-es éves tevékenységi jelentésében
                     3
                   hangsúlyozta a független és eredményes működésének fontosságát, amihez független és megfelelő létszámú titkárság szükséges. A Felügyelő Bizottság hangsúlyozta, hogy a kinevezéssel megbízott hatóság – többek között az előléptetéssel és áthelyezéssel kapcsolatos döntésekre vonatkozó – hatáskörének az OLAF főigazgatója általi gyakorlása potenciálisan összeférhetetlenségeket eredményezhet. A Felügyelő Bizottság rámutatott arra, hogy a saját és titkársága költségvetését az OLAF-költségvetésen belül egy külön költségvetési tételként kellene szerepeltetni. 
               
               
                  Az Európai Parlament több alkalommal is felkérte a Bizottságot, hogy hozzon a Felügyelő Bizottság titkársága független működésének megerősítését szolgáló intézkedéseket, például a 2013-as mentesítési eljárásról szóló jelentésében
                     4
                  , vagy az OLAF Felügyelő Bizottság 2014-es éves jelentéséről szóló állásfoglalásában
                     5
                  . 
               
            
            
               A kérdéssel az intézményekkel folytatott véleménycsere keretében is foglalkoztak, melyről az OLAF-rendelet 16. cikke rendelkezik. A 2015. szeptember 28- i véleménycserén az Európai Parlament képviselői ismét hangsúlyozták, hogy meg kell erősíteni a Felügyelő Bizottság titkárságának független működését.
            
            
               
                  A Bizottság 2015. december 18-án elfogadta az 1999/352/EK, ESZAK, Euratom határozatának módosítását
                     6
                  , mely szerint a tagok költségvetési előirányzatai végrehajtásának feladatköre átkerült az OLAF főigazgatójától a Bizottsághoz. A Bizottság ezt a feladatkört később a Személyi Juttatásokat Kezelő és Kifizető Hivatal (PMO) igazgatójára ruházta át. Ez a határozat 2016. január 1-jétől alkalmazandó. 
               
               
                  E határozat célja elkerülni annak látszatát, hogy a Felügyelő Bizottság tagjai esetleg nincsenek abban a helyzetben, hogy megfelelően elláthassák feladataikat. Ezzel a határozattal azonban nem lehetett megvalósítani a Felügyelő Bizottság titkárságának és költségvetésének teljes mértékű jogi elkülönítését a Hivataltól. A Felügyelő Bizottság titkársága irányításának a Hivatal irányításától való elkülönítése, továbbá annak a benyomásnak az elkerülése érdekében, hogy az OLAF akadályozhatja a Felügyelő Bizottság tagjainak támogatását, szükséges módosítani a 883/2013/EU, Euratom rendeletet annak biztosítása céljából, hogy a Felügyelő Bizottság titkársági feladatainak ellátásáról közvetlenül a Bizottság gondoskodjon. E módosítás nem érinti a Felügyelő Bizottság és titkársága függetlenségét és működését. A titkárság továbbra is ugyanazokat a jogokat élvezi és a korábbiakkal azonos kötelezettségek vonatkoznak rá. Így az OLAF adatvédelmi tisztviselője felel a továbbiakban is az adatok titkárság általi feldolgozásáért, és a titkárság alkalmazottaira a továbbiakban is ugyanazok a titoktartási szabályok vonatkoznak. A 883/2013/EU, Euratom rendelet 19. cikke szerint 2017. október 2-ig a Bizottság értékelő jelentést nyújt be az Európai Parlamentnek és a Tanácsnak a rendelet alkalmazásáról, melyben állást kell foglalni arról, hogy szükséges-e módosítani a rendeletet. Tekintettel a Felügyelő Bizottság megfelelő működésének fontosságára és annak a benyomásnak az elkerülésére, hogy ezt a működést esetleg akadályozhatja annak intézményi kerete, fontosnak tűnik a rendelet szigorúan e pont tekintetében történő, minél hamarabbi és minden esetben a rendelet átfogó értékelését megelőző módosítása. 
               
               
                  Mihelyst hatályba lép a módosított rendelet, el kell végezni az OLAF-határozatnak egy másik technikai módosítását annak érdekében, hogy a határozat formálisan megfeleljen az új jogi keretnek. 
               
            
            
               A javaslatnak a szabályozási terület jelenlegi rendelkezéseivel való összhangja
            
            
               
                  A javasolt rendelet módosítja a 883/2013/EU, Euratom rendeletet, mely már szabályozza az OLAF Felügyeleti Bizottság függetlenségét. Különösen a rendelet 15. cikkének (2), (3) és (7) bekezdése biztosítja a Felügyelő Bizottság függetlenségét azáltal, hogy sajátos, intézményközi kinevezési eljárást és a tagok mandátumának gyakorlására különös feltételeket határoz meg. A C(2015)2418 bizottsági határozat pontosabban határozta meg ezt a keretet azáltal, hogy áthelyezte a Felügyelő Bizottság költségvetési előirányzatainak irányítását az OLAF-tól a Bizottsághoz (PMO). 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               Jogalap
            
            
               A javaslat jogalapja az EUMSZ 325. cikke (Küzdelem a csalás ellen), mely egyben a 883/2013/EU rendelet jogalapja.
            
            
               Szubszidiaritás és arányosság 
            
            
               A javaslatnak nincs hatása a tagállamoknak az EU pénzügyi érdekeit sértő csalással szembeni küzdelmet érintő hatásköreire és felelősségi köreire. A javaslat csak az OLAF Felügyelő Bizottság irányítását érinti, melynek szabályait jelenleg uniós rendelet határozza meg. Továbbá, a fent említett intézkedés az arányosság elvének megfelelően szigorúan arra korlátozódik, ami a javasolt célkitűzések eléréséhez szükséges. 
            
         
         
            
               A jogi aktus típusának megválasztása
            
            
               A 883/2013/EU, Euratom rendeletet ugyanazzal a típusú jogi aktussal, nevezetesen rendelettel kell módosítani. 
            
            
               3.KÖLTSÉGVETÉSI VONZATOK
            
            
               A javasolt rendelet nem igényel újabb humán- vagy adminisztratív erőforrásokat és nincs költségvetési vonzata. A javasolt rendelet csupán az OLAF Felügyelő Bizottság titkárságát érintő költségvetési előirányzatok irányítását helyezi át a Bizottságon belül.
            
            
               4.EGYÉB ELEMEK
            
            
               A javaslat egyes rendelkezéseinek részletes magyarázata
            
            
               
                  A javasolt új rendelet szerint a Felügyelő Bizottság titkársági feladatainak ellátásáról már nem az OLAF, hanem a Bizottság gondoskodik (a 15. cikk (8) bekezdése). 
               
               
                  A Felügyelő Bizottság titkársága számára elkülönített költségvetési előirányzatok áthelyezésre kerülnek a jelenlegi költségvetési sorból a Bizottság költségvetési sorába, az OLAF létszámterve a Bizottság létszámtervéhez kerül (18. cikk). 
               
               
                  Végezetül, a javaslat módosítja a 10. cikk (4) és (5) bekezdésének megszövegezését úgy, hogy az OLAF adatvédelmi tisztviselője felel a továbbiakban is az adatok titkárság általi feldolgozásáért. A titkárság alkalmazottaira a továbbiakban is ugyanazok a titoktartási szabályok vonatkoznak.
               
               
               
            
            
               
            
               2016/0064 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               a 883/2013/EU, Euratom rendeletnek az Európai Csalás Elleni Hivatal (OLAF) Felügyelő Bizottságának titkársága tekintetében történő módosításáról
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 325. cikkére, 
            
            
               tekintettel az Európai Atomenergia-közösséget létrehozó szerződésre és különösen annak 106a. cikkére,
            
            
               tekintettel az Európai Bizottság javaslatára,
            
         
         
            
               a jogalkotási aktus tervezete nemzeti parlamenteknek való megküldését követően,
            
            
               tekintettel a Számvevőszék véleményére,
            
            
               rendes jogalkotási eljárás keretében,
            
            
               mivel:
            
            
               (1)Az Európai Csalás Elleni Hivatal (a továbbiakban: a Hivatal) Felügyelő Bizottsága a Hivatal vizsgálati feladatköre ellátásának rendszeres nyomon követésével biztosítja a Hivatal függetlenségét.
            
            
               (2)A Felügyelő Bizottság tagjaival kapcsolatos költségvetési előirányzatok végrehajtásának keretét úgy kell kialakítani, hogy az ne kelthesse annak látszatát, hogy a Hivatal feladatainak ellátásába be lehet avatkozni. A 883/2013/EU, Euratom rendeletet e keret biztosítása érdekében módosítani kell. A Felügyelő Bizottság titkársági feladatainak ellátásáról közvetlenül a Bizottságnak kell gondoskodnia, a Hivataltól függetlenül. A Bizottságnak tartózkodnia kell attól, hogy beavatkozzon a Felügyelő Bizottság feladatainak ellátásába.
            
            
               (3)Amikor a Hivatal adatvédelmi tisztviselőt nevez ki a 883/2013/EU, Euratom rendelet 10. cikkének (4) bekezdésének megfelelően, úgy az adatvédelmi tisztviselőnek kell felelnie a továbbiakban is az adatoknak a Felügyelő Bizottság titkársága általi feldolgozásáért. 
            
            
               (4)A titoktartási kötelezettségeknek továbbra is vonatkozniuk kell a Felügyelő Bizottság titkárságának alkalmazottaira.
            
            
               (5) A 45/2001/EK rendelet 28. cikkének (2) bekezdése értelmében az európai adatvédelmi biztossal való konzultáció megtörtént, aki [...]-án/-én véleményt fogadott el,
            
            
               ELFOGADTÁK EZT A RENDELETET:
            
            
               1. cikk
            
            
               A 883/2013/EU, Euratom rendelet a következőképpen módosul:
            
            
               1.A 10. cikk a következőképpen módosul:
            
            
               a)A (4) bekezdés a következő albekezdéssel egészül ki:
            
            
               „Az adatvédelmi tisztviselő felel az adatoknak a Hivatal és a Felügyelő Bizottság titkársága általi feldolgozásáért.”
            
            
               b)Az (5) bekezdés második albekezdésének helyébe a következő szöveg lép:
            
            
               „A személyzeti szabályzat előírásainak megfelelően a Hivatal és a Felügyelő Bizottság titkárságának alkalmazottai tartózkodnak a feladataik ellátása során tudomásukra jutott információk jogosulatlan nyilvánosságra hozatalától, kivéve, ha az említett információt már nyilvánosságra hozták, vagy az a nyilvánosság számára hozzáférhető, és e kötelezettség őket a szolgálati jogviszonyuk megszűnését követően is terheli.”
            
            
               2.A 15. cikk (8) bekezdésében az utolsó mondat helyébe a következő szöveg lép:
            
            
               „Titkársági feladatainak ellátásáról a Bizottság gondoskodik, a Hivataltól függetlenül és a Felügyelő Bizottsággal szoros együttműködésben. A Bizottság tartózkodik a Felügyelő Bizottság feladataiba való beavatkozástól.” 
            
            
               3.A 18. cikk helyébe a következő szöveg lép:
            
         
         
            
               „18. cikk
            
            
               Finanszírozás
            
            
               A Hivatal számára elkülönített költségvetési előirányzatok teljes összegét az Európai Unió általános költségvetésének a Bizottságra vonatkozó költségvetési szakaszán belül külön költségvetési tételként kell feltüntetni, és annak részleteit az említett költségvetési szakasz egyik mellékletében kell meghatározni. A Felügyelő Bizottság és titkárságának előirányzatait az Európai Unió általános költségvetésének a Bizottságra vonatkozó szakaszában kell feltüntetni.
            
            
               A Hivatal létszámtervét a Bizottság létszámtervéhez kell csatolni. A Bizottság létszámterve tartalmazza a Felügyelő Bizottság titkárságát.”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő [hónap első napján lép hatályba. A rendelet 2017. január 1-jétől alkalmazandó. 
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  HL L 136., 1999.5.31., 1. o.
               
               
                  
                     (2)
                  Az Európai Parlament és a Tanács 2013. szeptember 11-i 883/2013/EU, Euratom rendelete az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1. o.).
               
               
                  
                     (3)
                  
                  
                     http://ec.europa.eu/anti_fraud/documents/reports-sup_comm/2013/scar_2013_supcom_hu.pdf
                  
                  ; http://ec.europa.eu/anti_fraud/documents/reports-sup_comm/2015/scar_2014_supcom_hu.pdf.
               
               
                  
                     (4)
                  Az Európai Parlament 2015. április 29-i határozata az Európai Unió 2013-as pénzügyi évre szóló általános költségvetésének végrehajtására vonatkozó mentesítésről, III. szakasz – Bizottság és végrehajtó ügynökségek (2014/2075(DEC)). http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0118+0+DOC+XML+V0//HU. 
               
               
                  
                     (5)
                  Az OLAF Felügyelő Bizottság 2014-es éves jelentéséről szóló 2015. június 10-i állásfoglalás, http://www.europarl.europa.eu/sides/getDoc.do?pubRef=-//EP//TEXT+TA+P8-TA-2015-0226+0+DOC+XML+V0//HU.
               
               
                  
                     (6)
                  A Bizottság C(2015)2418 határozata az Európai Csalás Elleni Hivatal (OLAF) létrehozásáról szóló 1999/352/EK, ESZAK, Euratom határozat módosításáról (HL L 333., 2015.12.19., 148. o.).